3 แบงก์ใหญ่กอดคอกันร่วง เหตุกังวล NPL-ลดดอกเบี้ยเงินกู้กดดัน NIM
ฺฺBBL-SCB-KBANK กอดคอกันร่วง คาดว่ามาจากประเด็นความกังวล NPL-ลดดอกเบี้ยเงินกู้กดดัน NIM 
27 พ.ค. 2558

ผู้สื่อข่าวรายงานว่า ราคาหุ้นธนาคารกรุงเทพ จำกัด (มหาชน) หรือ BBL ณ เวลา 10.48น. ราคาอยู่ที่ 178.50 บาท ลบ 1.50 บาท หรือ 0.83% สูงสุดที่ 178.50 บาท ต่ำสุดที่ 177 บาท มูลค่าซื้อขายที่ 324.66 ล้านบาท
ขณะเดียวกันราคาหุ้นธนาคารไทยพาณิชย์ จำกัด (มหาชน) หรือ SCB ราคาทรงตัวอยู่ที่ 160.50 บาท สูงสุดที่ 160.50 บาท ต่ำสุดที่ 157.50 บาท มูลค่าซื้อขายที่ 315.90 ล้านบาท
ขณะที่ราคาหุ้นธนาคารกสิกรไทย จำกัด (มหาชน) หรือ KBANK ราคาอยู่ที่ 197.50 บาท ลบ 2 บาท หรือ 1% สูงสุดที่ 197.50 บาท ต่ำสุดที่ 196.50 บาท มูลค่าซื้อขายที่ 411.26 ล้านบาท ขณะที่ดัชนีตลาดหุ้นไทยโดยรวมลบ 0.38%
 
บล.โกลเบล็ก ระบุในบทวิเคราะห์ว่า การลงทุนในหุ้นกลุ่มธนาคารยังมีความกังวลหนี้ที่ไม่ก่อให้เกิดรายได้(NPL) และการลดอัตราดอกเบี้ยเงินกู้กดดันต่อส่วนต่างอัตราดอกเบี้ยสุทธิ (NIM) ของกลุ่มธนาคาร
ขณะที่บล.บัวหลวง ระบุในบทวิเคราะห์ว่า แบงก์ใหญ่ทยอยลดดอกเบี้ย ขณะที่สินเชื่อเดือนเม.ย.เริ่มต่ำกว่าคาด ถ้าเดือนพ.ค. สินเชื่อยังไม่ฟื้น คาดว่าจะมีการปรับกำไรลงตามมา แบงก์เสี่ยงกำไรต่ำคาด BBL TCAP TISCO KKP 
ด้าน บล.เคจีไอ (ประเทศไทย) ในบทวิเคราะห์ว่า BBL ยังมีความเสี่ยงต่อการผิดนัดชำระค่าใบอนุญาตทีวีดิจิตอล Thai TV ได้ยื่นจดหมายถึงกสทช.ในการขอคืนใบอนุญาตผู้ประกอบทีวีดิจิตอล 2 ช่อง และปฏิเสธการจ่ายค่าสัปทานงวด 2 เป็นจำนวนเงิน 288 ล้านบาท ทางกสทช.บอกว่า Thai TV ไม่สามารถทำได้ และหากบริษัทต้องการคืนใบอนุญาต ทาง Thai TV เองก็ต้องจ่ายค่าสัปทานที่เหลือจนครบ ซึ่งหาก Thai TV ปฏิเสธ ทางกสทช.มีสิทธิที่จะยึดเงินค้ำประกันที่การันตีโดย BBL ซึ่งนับเป็นความเสี่ยงกับ BBL ในฐานะเป็นผู้ออกจดหมายค้ำประกัน
ขั้นตอนจากนี้จะเป็นการเจรจาระหว่างกสทช.กับ Thai TV เพือบริษัทกลับมาเป็นผู้ดำเนินธุรกิจต่อไป อย่างไรก็ตามหากไม่สำเร็จจะทำให้เกิดความเสียหายกับ BBL ซึ่งธนาคารมีสิทธิที่จะฟ้องไล่เบี้ยต่อกับ Thai TV อีกทอดหนึ่ง โดยจำนวนเงิน 1.6 พันล้านบาทคิดเป็น 3.5% ของกำไรสุทธิของธนาคาร